તને ક્યાં શોધું મોમ! મારી તો જિંદગી જ બદલાઈ જાશે મોમ! જિંદગી? આના વિશે તું બહુ વાતો કરતી.. જ્યારે દરિયા અને ઢળતા સૂરજ ને જોતી તો બસ જિંદગી ની ફિલોસોફી જ જાડવા માંડતી… હું અને ડેડ બહુ કંટાળતા એ વાતોથી… મને તો સમજાતું જ નહીં શું હતું જે તું ડેડને કહેતી? જિંદગી હસતા બાળકનો ખિલખિલાટ છે.. જિંદગી ગોડની બનાવેલી અજાયબી છે. ગોડ… ગોડ? એ શું હોય મોમ ? પણ મારે તને પુછવું કેમ હું તો એક પાળેલું પ્રાણી ! બેજુબાન! બસ મને પ્રેમ આવે તો તારી સાથે ગમ્મત કરું, તને ચાટું, કિસ કરું અને મને ગુસ્સો આવે તો ભસું તારી સાથે મન મૂકીને રમવું, પેટ ભરીને જમવું, તારા અને ડેડની વચ્ચે આવીને લાંબા થઈને સૂઈ જાવું, તારા બનાવેલા ચિકન રાઈસ લપલપ કરીને ખાવા, તું મારી સાથે વાતો કરતી રહે અને હું ડેડ કરતાં પણ વધારે તને વ્હાલો લાગું. તું જેને જિંદગી કહેતી એ મારે માટે તો આ જ હતી!